Cradlestone: 1 kritiek, 3 lig beseer toe muur meegee | Netwerk24
Deur Dennis Delport 25 Julie 2021 18:05
'n Vrou van in haar 30's het Sondagmiddag vroeg ernstige interne, rug- en buikbeserings opgedoen toe 'n interne muur by die Cradlestone-winkelsentrum in Krugersdorp meegegee het.
Nooddienswerkers Sondag in die Dealz-winkel in die Cradlestone-winkelsentrum in Krugersdorp. Foto: Verskaf
Shawn Herbts, woordvoerder van Netcare-911, sê die vrou is per helikopter na 'n "spesialis-eenheid" van 'n hospitaal geneem.
Nog drie mense is volgens hom op die toneel behandel vir baie ligte beserings.
Die winkelsentrum se bestuur sê in 'n verklaring die muur het in die Dealz-winkel ineengestort.
"Dealz sal tot verdere kennisgewing toe wees, maar die res van die winkelsentrum is oop vir sake. Die veiligheid van ons klante bly die topprioriteit."
Die winkelsentrumbestuur sê weens die polisieondersoek kan geen verdere inligting nou bekend gemaak word nie.
Die polisie het nie Sondag op navrae van Netwerk24 gereageer nie.
'n Helikopter van Netcare-911 staan Sondag in Hendrik Potgieter-rylaan voor die Cradlestone-winkelsentrum in Krugersdorp. Een persoon is kritiek en drie lig beseer nadat 'n interne muur in die Dealz-winkel in die sentrum meegegee het. Foto: Verskaf